Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A közfeladatot ellátó személyek esetében ilyen törvény például az országgyűlési képviselők jogállásáról szóló 1990. évi LV. törvény,
Paragraph Index: 1337

A közfeladatot ellátó személyek esetében ilyen törvény például az országgyűlési képviselők jogállásáról szóló 1990. évi LV. törvény, mely a képviselőket vagyonnyilatkozatra kötelezi, sőt az abból készített kivonat nyilvánosságra hozatalát is előírja. A másik közismert példa az úgynevezett ügynöktörvény, mely úgy rendelkezik, hogy a jogállamban közhatalmat gyakorló vagy a politikai közéletben részt vevő személy azon adatait, miszerint korábban a jogállamisággal ellentétes tevékenységet folytatott, illetve a politikai közélet résztvevője ilyen szervezethez tartozott, nyilvánosságra kell hozni (amennyiben nem mond le, vagy felmentését nem kezdeményezi). Az Alkotmánybíróság több esetben megállapította, hogy a demokratikus államélet és közvélemény érdekében az állami tisztségviselők és más közszereplő politikusok alkotmányosan védett magánszférája másokénál szűkebb; különösen ki kell tenniük magukat mások kritikájának. Törvényi felhatalmazás alapján a közhatalmat gyakorlók vagy politikai közszereplést vállalók azon személyes adatai, amelyek köztevékenységük és annak megítélése szempontjából jelentősek lehetnek, nyilvánosságra kerülhetnek, ilyenkor ezek a személyes adatok a közérdekű adatokéhoz hasonló jogi elbírálás alá esnek. Állásfoglalásában az adatvédelmi biztos azt is leszögezte: mivel nincs olyan törvény, amely a szóban forgó adatok nyilvánosságra hozataláról rendelkezne, a Postabanknál, illetve a Kormányzati Ellenőrzési Hivatalnál vagy máshol fellelhető, egyes személyek VIP-hitelére vonatkozó iratok, mivel azok banktitkokat tartalmaznak, nem hozhatók nyilvánosságra. Hozzátette ugyanakkor, hogy az állam átláthatóságával kapcsolatos alkotmányos teória a közhatalmat gyakorlók mind teljesebb körű ellenőrzését igényelné. Az üggyel összefüggésben látható, hogy a jelenleg hatályos törvényi szabályozás nem garantálja teljes mértékben a közélet tisztaságának megóvását, és nem teszi lehetővé, hogy a közhatalmat gyakorlók, a politikai közélet szereplői érdekeltségi viszonyai olyan mértékben átláthatóvá váljanak, amennyire tevékenységük tájékozott megítéléséhez a közvéleménynek szüksége lehet. Az állásfoglalás teljes szövege a mellékletben olvasható. (463/K/1999) Az Országgyűlés Hivatala beadványában azt kérdezte, hogy nyilvánosságra hozható-e azoknak a volt parlamenti képviselőknek a névsora, akik mandátumuk lejárta után a jogszabályban meghatározott időn túl sem adták vissza diplomata-útlevelüket. A válasz szerint az országgyűlési képviselők közfeladatot ellátó személyek. Személyes adataik nyilvánosságát érintően az adatvédelmi biztos egy korábbi ügyben (87/A/1997) úgy foglalt állást, hogy „az országgyűlési képviselőknek a feladatuk ellátásával összefüggő adatai nyilvánosak”. A diplomata-útlevélre való jogosultság a képviselői jogálláshoz kötődik. Noha az ügyben érintettek az 1998—2002-es parlamenti ciklusban már nem képviselők, az a tény, hogy törvényi kötelezettségüket megszegve közel egy évvel képviselői jogviszonyuk megszűnése után sem adták vissza diplomata útlevelüket, közfeladatukkal összefüggő adat. A választópolgárok tájékozódását szolgáló, későbbi döntéseit befolyásoló információ, hogy mely pártok mely volt képviselői tartoznak e körbe. (248/K/1999) Egy újságíró feltette a kérdést: közérdekűnek tekinthetők-e a közszereplők például pártelnökök, országos hatáskörű szakmai érdekképviseletek szervezeti vezetői, országgyűlési képviselők adó- és bankügyleteire vonatkozó adatok? Az adatvédelmi biztos válasza szerint a magyar jogi szabályozás alapján a személyes adat (márpedig a közszereplők adótitkai és banktitkai is személyes adatok) fogalmilag nem lehet közérdekű adat. A személyes adatok védelméhez fűződő jog megilleti a közfeladatot ellátó, illetve a közszereplést vállaló személyeket is. Ugyanakkor, mint csaknem minden alapjog, ez is korlátozható. A dolog tehát nem úgy áll, hogy a közszereplők személyes adatai egyben közérdekűek is, ergo nyilvánosak, míg a „civileké” védettek. A személyes adatok védelméhez fűződő jog korlátozhatóságának mértéke az, ami a két csoportot megkülönbözteti egymástól. Míg a „civilek” esetében

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes